b'\n_START_ARTICLE_\nBifurkacija\n_START_PARAGRAPH_\nBifurkacija (tudi vili\xc4\x8denje ali razto\xc4\x8dje reke, latinsko bifurcus - razvoden) je pojav praviloma v ni\xc5\xbeinskih, zamo\xc4\x8dvirjenih predelih re\xc4\x8dnega toka. Reka se razcepi v dva toka, ki se ne zdru\xc5\xbeita ve\xc4\x8d in te\xc4\x8deta v razli\xc4\x8dni pore\xc4\x8dji. Razvodnica v tak\xc5\xa1nem obmo\xc4\x8dju poteka po ni\xc5\xbeini in ne po grebenih vzpetih delov terena, kot je obi\xc4\x8dajno. To so zna\xc4\x8dilnosti vodoravne bifurkacije, ki jo je potrebno razlikovati od navpi\xc4\x8dne. Navpi\xc4\x8dna bifurkacija je zna\xc4\x8dilna za kra\xc5\xa1ki podzemeljski svet._NEWLINE_Najbolj znano vili\xc4\x8denje je v Ju\xc5\xbeni Ameriki v pore\xc4\x8dju Orinoka, kjer reka Casiquiare deloma te\xc4\x8de v Orinoko in tako v karibski bazen, ter v Rio Negro, ki je levi pritok Amazonke._NEWLINE_Na Balkanskem polotoku je lep primer vodoravnega vili\xc4\x8denja pri kosovskem mestu Uro\xc5\xa1evac, kjer re\xc4\x8dica Nerodimka te\xc4\x8de proti severu v reko Sazlijo in naprej preko Sitnice v Ibar, ki je del \xc4\x8drnomorskega povodja. Na drugi strani pa se odmika proti jugu v Lepenac, ki je levi pritok Vardarja in z njim sodi v egejsko povodje._NEWLINE_Navpi\xc4\x8dno vili\xc4\x8denje je te\xc5\xbeko raziskati, ker se vode v podzemlju raztekajo v razli\xc4\x8dnih \xc4\x8dasih v razli\xc4\x8dne smeri, kar je povezano z razli\xc4\x8dnim vodostajem. Potrebno je ve\xc4\x8dkratno barvanje in opazovanje. Pri nas je zelo zna\xc4\x8dilen pojav na Ribni\xc5\xa1kem polju, kjer se vode pod zemljo raztekajo proti Krki in proti Kolpi, ter v Postojnski jami, kje se reka Pivka razcepi sicer prete\xc5\xbeno na Unico, a del\xc4\x8dek baje tudi v Vipavo in Idrijco.'